Ciiyo 8
Nimulandu Wacani Lesa Ncakute Kulekela Bwipishi Kayi Nemapensho?
1. Inga bwipishi bwalatatika aconi?
Bwipishi bwalatatika pacishi capanshi cindi Satana mpwalaamba bubepeshi bwakutanguna. Satana walikuba mungelo walulama, koma “liyawa kwikala mucancine-ncine.” (Yohane 8:44) Walatatika kuyanda eti bantu kabamupaila, eti ncebakute kupaila Lesa. Satana walamubepa mutukashi wakutanguna, Eva, kayi walamunyengelela kwamba eti amunyumfwile mucindi cakunyumfwila Lesa. Adamu walamukonka Eva mukutamunyumfwila Lesa. Ncalensa Adamu calalengesha eti katupenga kayi nekufwa.—Belengani Genesis 3:1-6, 19.
Satana mpwalaamba eti Eva atamunyumfwila Lesa, ekwalikuba kutatika kwakukana bwendeleshi bwa Lesa. Bantu bangi balekatana ne Satana mukukana kwendeleshewa ne Lesa. Emulandu wakendi Satana walaba “shikulela [wa]cishi cino.”—Belengani Yohane 14:30; 1 Yohane 5:19.
2. Sena kwalikuba calubila mubintu mbyalalenga Lesa?
Bintu byonse mbyalalenga Lesa byalulama. Bantu kayi nebangelo mbwalalenga Lesa balikucikonsha kumunyumfwila munshila shonse. (Deuteronomo 32:4, 5) Lesa mpwalatulenga, walatupa colwe cakulisalila byakwinsa, bintu byaina na byaipa. Colwe cakulisalila cikute kutunyamfwa kwamba eti katumusuna Lesa.—Belengani Yakobo 1:13-15; 1 Yohane 5:3.
3. Inga nicani Lesa ncalalekelenga eti katupenga kushikila lino?
Kufumina pacindi Satana mpwalakana bwendeleshi bwa Lesa mulibala lya Edeni, Yehova ucibaleka bantu kwamba eti kabakana bwendeleshi bwakendi. Inga nimulandu cini ncalalekelelenga mwikalilo uyu? Kwamba eti aleshe eti kuli owa bwendeleshi bumo bwelela kubanyamfwa bantu. (Mlaliki 7:29; 8:9) Byaka 6,000 byapiti, byaleshenga eti bwendeleshi bwabantu bulalilwa. Bwendeleshi bwabantu bulalilwa kufunyapo nkondo, bukapika, kutalulama kayi nemalwashi.—Belengani Yeremiya 10:23; Aroma 9:17.
Kushiyana nebwendeleshi bwabantu, bwendeleshi bwa Lesa bukute kubanyamfwa abo bakute kubusumina. (Yesaya 48:17, 18) Lino-lino, Yehova nakafunyepo bwendeleshi bonse bwabantu pacishi capanshi. Abo beti bakasale kwamba eti Lesa abe mwendeleshi wabo nibakekale pacishi capanshi.—Yesaya 11:9.—Belengani Danieli 2:44.
4. Inga kwikalika moyo kwa Lesa kwatupanga colwe cakwinsa cani?
Satana walaamba eti bantu bakute kusebensela Lesa pamulandu wakwamba eti ukute kubapa bintu byaina. Sena inga mucikonsha kulesha eti Satana nimubepeshi? Ee, inga mucikonsha! Kwikalika moyo kwa Lesa kulatupanga colwe cakwamba eti tuleshe bwendeleshi mbotusuni, bwa Lesa na bwabantu. Tukute kulesha kusala kwetu kupitila mumikalilo yetu.—Belengani Yobu 1:8-12; Miyambo 27:11.
5. Inga tusala aconi kwamba eti Lesa abe Mwendeleshi wetu?
Inga tusala kwamba eti Lesa abe Mwendeleshi wetu kupitila mukwiya kayi nekupaila kwancine-ncine kwelana nencakute kwamba Maswi a Lesa, Baibolo. (Yohane 4:23) Kwelana nencalensa Yesu, inga tumukana Satana kuba mwendeleshi wetu mwakutamantamo lubasu mumakani acishi kayi nemunkondo.—Belengani Yohane 17:14.
Satana ukute kusebensesha ngofu shakendi kwamba eti bintu byaipa kabiboneka eti byaina. Tukute kubikana bintu byaipa, nacikaba ico banetu kayi nebanse betu inga batupela. (1 Petulo 4:3, 4) Emulandu wakendi twelela kusala. Sena nitukasale kusebensela pamo nebantu ba Lesa? Sena nitukanyumfwile milawo yakendi yaina? Twainsa ico, tulaleshenga eti Satana walabepa pacindi ncalaamba eti kuliyawa muntu wela kumunyumfwila Lesa ito na kali mumapensho.—Belengani 1 Akorinto 6:9, 10; 15:33.
Pakwinga Lesa ubasuni bantu, nakafunyepo bintu byaipa kayi nekupenga. Bantu bakute kwashoma maswi aya nibakabe nebuyumi bwaina butapu pacishi capanshi.—Belengani Yohane 3:16.
som_Latn lua_Latn swh_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn